|  |
| --- |
| PATVIRTINTA |
| Klaipėdos miesto savivaldybės |
| tarybos 2020 m. gruodžio 3 d. |
| sprendimu Nr. T1-322 |

**KLAIPĖDOS MIESTO SAVIVALDYBĖS INFRASTRUKTŪROS PLĖTROS Įmokos mokėjimo ir atleidimo nuo jos mokėjimo tvarkOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės infrastruktūros plėtros įmokos mokėjimo ir atleidimo nuo jos mokėjimo tvarkos aprašas (toliau – Tvarkos aprašas) parengtas vadovaujantis Lietuvos Respublikos savivaldybių infrastruktūros plėtros įstatymo (toliau – Įstatymas) nuostatomis.
2. Tvarkos apraše nustatytos Klaipėdos miesto savivaldybės administracijos, vykdančios Klaipėdos miesto savivaldybės infrastruktūros plėtros organizatoriaus funkcijas (toliau – Organizatorius), ir Klaipėdos miesto savivaldybės infrastruktūros plėtros įmokos mokėtojo (toliau – Įmokos mokėtojas) teisės ir pareigos, numatyti atvejai, kuriais Įmokų mokėtojai atleidžiami nuo Klaipėdos miesto savivaldybės infrastruktūros plėtros įmokos (toliau – Įmoka) mokėjimo.
3. Tvarkos apraše vartojamos sąvokos suprantamos taip, kaip jos yra apibrėžtos Įstatyme.
4. Prašymai dėl Įmokos apskaičiavimo nagrinėjami ir Įmokos apskaičiuojamos pagal Lietuvos Respublikos Vyriausybės nutarimu tvirtinamą Savivaldybės infrastruktūros plėtros įmokos nustatymo metodiką (toliau – Metodika).

**II SKYRIUS**

**ĮMOKOS MOKĖJIMO TVARKA**

1. Įmokos mokėtojas Įmoką sumoka iki statybą leidžiančio dokumento išdavimo dienos arba iki statybos ir (ar) įrengimo darbų pradžios, kai statybą leidžiantis dokumentas neprivalomas, išskyrus atvejus, kai Įmoka nemokama ar mokama dalimis.
2. Įmoka dalimis gali būti mokama, jei sudaroma savivaldybės infrastruktūros plėtros sutartis. Įmokai dalimis taikomi šie reikalavimai: pirmoji Įmokos dalis, kuri sumokama iki statybą leidžiančio dokumento išdavimo dienos arba iki statybos ir (ar) įrengimo darbų pradžios, kai statybą leidžiantis dokumentas neprivalomas, gali sudaryti ne daugiau kaip 20 proc. visos Įmokos; likusi Įmoka gali būti išdėstoma ne daugiau kaip 4 lygiomis ir vienodais laiko intervalais mokamomis dalimis.
3. Kai savivaldybės infrastruktūros plėtros sutartyje numatoma, kad Įmoka gali būti mokama dalimis, Įmokos mokėtojas iki savivaldybės infrastruktūros plėtros sutarties sudarymo dienos turi pateikti Organizatoriui banko ar draudimo kompanijos garantiją arba laidavimo raštą, kuriuo būtų užtikrinamas apskaičiuotos Įmokos sumokėjimas visa Įmokos suma. Nepateikus užtikrinimo, Organizatorius sudaro infrastruktūros plėtros sutartį, kurioje numatoma, kad Įmoka nemokama dalimis.
4. Kai Įmoka yra mokama dalimis, ji turi būti sumokėta ne vėliau kaip iki statinių statybos užbaigimo dienos (jeigu atliekamos atskirų statinių statybos užbaigimo procedūros – iki pirmojo statinio statybos užbaigimo).
5. Kai savivaldybės infrastruktūros plėtra atliekama kelių savivaldybių teritorijoje, Organizatoriui mokama Įmoka apskaičiuojama atsižvelgiat į Metodikoje nustatytą tvarką.
6. Dokumentai, patvirtinantys Įmokos sumokėjimą, jos mokėjimą dalimis arba atleidimą nuo Įmokos mokėjimo, pateikiami kartu su prašymu išduoti statybą leidžiantį dokumentą Lietuvos Respublikos statybos įstatyme (toliau – Statybos įstatymas) nustatyta tvarka.
7. Įmokos mokėtojas, atlikęs Įstatymo 14 straipsnio 2 dalyje nurodyto statinio įrengimo ar statybos darbus bei parengęs statinio kadastro duomenų bylą, turi Organizatoriui pateikti Metodikoje nurodytos formos prašymą perskaičiuoti Įmokos dydį iki savivaldybės infrastruktūros perdavimo valdytojui. Įmokos dydis perskaičiuojamas Metodikoje nustatyta tvarka.
8. Įmokos mokėtojas privalo kartu su dokumentais, reikalingais gauti statybos užbaigimo aktą ar sudaryti deklaraciją apie statybos užbaigimą, pateikti ir Įmokos perskaičiavimo duomenis tam, kad subjektai, numatyti Statybos įstatymo 28 straipsnyje ir tikrinantys statybos užbaigimo procedūras, įvertintų, ar visa Įmokos suma buvo sumokėta. Jei Įmokos mokėtojas šiame Tvarkos aprašo punkte nurodytos pareigos nevykdo, statybos užbaigimo aktas ir (ar) deklaracija apie statybos užbaigimą nėra išduodami, o statytojo surašyta deklaracija apie statybos užbaigimą (kartu su jos registracija) ar išduotas statybos užbaigimo aktas gali būti pripažįstami negaliojančiais Statybos įstatymo 28 straipsnyje nustatyta tvarka.
9. Statybą leidžiančio dokumento neišdavimo atveju sumokėta Įmoka grąžinama Įstatymo 15 straipsnio 5 dalyje nustatyta tvarka. Statybą leidžiantį dokumentą pripažinus neteisėtu ir jį panaikinus bei priėmus Statybos įstatymo 33 straipsnio 2 dalies 1 ar 2 punkte numatytą sprendimą, Įmoka (jos dalis) grąžinama Įmokos mokėtojui atsižvelgiant į įsiteisėjusiu teismo sprendimu nustatytą savivaldybės kaltės laipsnį.
10. Įmokos mokėtojui laiku nesumokėjus Įmokos, Organizatorius turi teisę Lietuvos Respublikos civilinio kodekso nustatyta tvarka skaičiuoti palūkanas nuo nesumokėtos Įmokos sumos.

**III SKYRIUS**

**ATLEIDIMAS NUO ĮMOKOS MOKĖJIMO**

1. Įmokos mokėtojas Įmokos nemoka Įstatymo 15 straipsnio 2 dalyje ir 3 dalyje numatytais atvejais.
2. Įmokos mokėtojas Įmokos nemoka, kai perduoda nuosavybės teises į žemės sklypą (jo dalį), virš kurio, po kuriuo ar ant kurio yra pastatoma ar įrengiama vystomam projektui reikalinga savivaldybės infrastruktūra ir jo vertė yra ne mažesnė nei mokėtina Įmoka už šį konkretų projektą.
3. Tvarkos aprašo 16 punkte nurodytu atveju pasirašoma žemės sklypo (jo dalies) perdavimo sutartis (toliau – Perdavimo sutartis), kurios pavyzdinės formos nuostatos numatomos Metodikoje. Perdavimo sutartis turi būti pasirašoma iki nustatytos Įmokos sumokėjimo dienos. Organizatorius į Įmokos mokėtojo prašymą dėl Perdavimo sutarties sudarymo atsako per 20 darbo dienų, pasiūlydamas Įmokos mokėtojui sudaryti Perdavimo sutartį arba motyvuotai atsisakydamas atleisti nuo Įmokos mokėjimo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_